Lana Myersová prahne po odplate. Čakala a pripravovala sa na ňu desaťročie. Jej niekdajší trýznitelia si myslia, že je dávno mŕtva. Ibaže ona prežila, zmenila si identitu a pustila sa do premyslenej pomsty. Cestu jej skríži špičkový a charizmatický agent FBI Logan Bennett, vyšetrujúci, ako inak, sériové vraždy. Logan netuší, s kým má do činenia, a iskra, ktorá medzi ním a Lanou preskočí, je neodškriepiteľná. Ako sa ich vzájomné puto prehlbuje, v stávke je toho čoraz viac. Začína sa napínavá hra na mačku a myš. Lana sa pokúša zvládnuť novoobjavený cit i vieru v dobro. Zároveň nepoľavuje ani vo svojich plánoch pomsty.Knižná séria Pomsta je krvavá postupne odkrýva Lanin aj Loganov príbeh. Čitateľov nenechá ani na chvíľu vydýchnuť. Ľahko sa pristihnú pri tom, že brutálnej, no sympatickej Lane – označovanej aj za akúsi ženskú verziu Dextera Morgana – napriek morálnym pochybnostiam držia palce, a príbehom sa dajú strhnúť. Dynamickosť znásobuje striedanie rozprávača po každej kapitole, takže raz vnímame udalosti z Laninho a potom zase z Loganovho pohľadu.